Consello Rechional d'Esfensa d'Aragón - Biquipedia, a enziclopedia libre

# Consello Rechional d'Esfensa d'Aragón

### De Biquipedia

Territorio almenistrato por o CRE d'Aragón en royo
Escudo d'o Consello Rechional d'Esfensa d'Aragón

O Consello Rechional d'Esfensa d'Aragón, también llamado simplemente Consello d'Aragón, estió una entidat admenistratiba creyata en setiembre de 1936 baxo a Segunda Republica Española de Largo Caballero e en o contesto d'a Reboluzión Española de 1936.

L'asambleya combocata en Buxaraloz á la fin de setiembre de 1936 por o Comité Rechional d'a CNT Aragón, con delegazions d'os lugars e as colunnas confederals(siguindo as diretibas proposatas d'o 15 de setiembre de 1936 en Madrid por a Plana Nazional de Rechionals d'a CNT, de proposar á toz os seutors politicos e sindicals a formazión de Consellos Rechionales d'Esfensa ligatos federatibament á un Consello Nazional d'Esfensa que ferba las funzions d'o gubierno zentral) alcuerda la creyazión d'o Consello Rechional d'Esfensa d'Aragón, formato por as localidaz d'Aragón en as que s'ha proclamato lo comunismo libertario á lo paso d'as colunnas de milizias libertarias que salen de Balenzia e Barzelona dende o 24 de chulio de 1936, formando alto u baxo 450 coleutibidaz rurals, a prautica totalidat d'eras en mans d'a CNT, con un chicot numero de belas 20 á cargo d'a UGT.

A penar d'o suyo orichen reboluzionario ye inizialment reconoxito lo 6 d'otubre por decreto d'o gubierno. Zelebra a suya primera asambleya ofizial o 15 d'otubre d'o mesmo año, estando o suyo masimo responsable Joaquín Ascaso, miembro d'a CNT e primo de Francisco Ascaso, anque no ye definitibament legalizato e regulato por o gubierno d'a Republica dica o 23 d'abiento de 1936, con a condizión de sían representatos en l'almenistrazión d'o Consello los partitos d'o Frente Popular por lo que dende chinero de 1937 o carauter reboluzionario d'o Consello se beyerá progresibament esmermado por a presión d'os miembros d'o partito gubernamental cuala presenzia e numero se fa mayor gradualment por ixas calendatas. Ascaso estió nombrato ofizial de delegato gubernamental d'o Consejo lo 19 de chinero de 1937.

Á meyatos de frebero de 1937 se zelebra un congreso en Casp con o proposito de creyar una Federazión de Coleutibidaz rechional á lo cualo asisten 500 delegatos que representan á 80.000 coleutibistas de l'Aragón libertario.

O 10 d'agosto de 1937, mientres d'o gubierno de Juan Negrín, tropas d'a 11ª Dibisión d'o Exerzito republicano baxo lo mando de Enrique Líster ocupan melitarment o territorio almenistrato por o Consello Rechional d'Esfensa d'Aragón, disaparixiendo asina lo Consello por orden gubernamental e deteniendo á Joaquín Ascaso e a resta de responsables d'o Consello, baxo barias acusazions.

Dezaga d'a disaparixión d'o Consello e d'a detenzión d'Ascaso, lo Gubierno nombró á Jose Ignacio Mantecón como Gubernador Cheneral ta chestionar a rechión.

## [editar] Se beiga tamién

- Reboluzión Española de 1936

Categorías: Istoria d'Aragón | Anarquismo

##### Views

- Articlo
- Descusión
- Bersión autual

##### Mirar

##### En atras luengas

- Català
- Español